ТАК АТРЫМАЛАСЯ, што менавіта вясною мне зноў давялося пабываць тут. Красавала рунь на асушаных масівах, зялёным дываном расцілаўся пойменны луг. А на другі бок дамбы на залітых паводкай прасторах віднеліся астраўкі хмызняку. Наваколле поўнілася птушыным шматгалоссем, якое раз-пораз дапаўнялася галасамі земнаводных спевакоў. Усё кішэла ад самых розных відаў птушак і птушачак. А на полі, захінутым ад вёскі невысокім ляском, нібыта гвардзейцы перад святочным парадам, пільна ўглядаліся грацыёзныя статныя постаці.